**Informatīvais ziņojums**

**"Par 2018. gada 6.-7. decembra Eiropas Savienības Tieslietu un iekšlietu ministru padomē izskatāmajiem jautājumiem"**

# 2018. gada 6.-7. decembrī Briselē, Beļģijā notiks Eiropas Savienības Tieslietu un iekšlietu ministru padomes sanāksme (turpmāk – Padomes sanāksme). Padomes sanāksmes tieslietu sadaļā ir ietverti šādi leģislatīvie darba kārtības jautājumi:

1. **Priekšlikums Eiropas Parlamenta un Padomes direktīvai par dažiem preču pārdošanas līgumu aspektiem, ar ko groza Eiropas Parlamenta un Padomes Regulu (EK) Nr. 2006/2004 un Eiropas Parlamenta un Padomes Direktīvu 1999/22/EK un atceļ Eiropas Parlamenta un Padomes Direktīvu 1999/44/EK**[[1]](#footnote-1)*(vispārējā pieeja)*

2018. gada 6.-7. decembra Padomes sanāksmē plānots pieņemt vispārējo pieeju.

Priekšlikums ir saistīts ar Eiropas Komisijas 2015. gada 6. maija Digitālā vienotā tirgus stratēģiju, kuras mērķis ir veicināt e-komercijas attīstību, ļaujot patērētājiem un uzņēmējiem efektīvāk izmantot vienotā tirgus sniegtās priekšrocības.

Priekšlikuma mērķis ir likvidēt galvenos ar līgumtiesībām saistītos šķēršļus pārrobežu tirdzniecībai, lai novērstu problēmas, ar kurām sastopas uzņēmumi un patērētāji tiesiskā regulējuma sarežģītības dēļ, un uzņēmumu izmaksas, ko rada atšķirīgās līgumtiesības. Priekšlikums veicina vienkāršāku pārrobežu tirdzniecību uzņēmumiem, jo īpaši mazajiem un vidējiem uzņēmumiem, kā arī atbalsta multikanālu pārdošanas pieauguma tendenci un reaģē uz tirgus norisēm gan patērētājiem, gan uzņēmumiem.

**Latvija kopumā atbalsta Austrijas prezidentūras piedāvāto kompromisu vispārējās pieejas apstiprināšanai 2018. gada 6.-7. decembra Tieslietu un iekšlietu ministru padomē, un uzskata, ka tas ievieš līdzsvaru patērētāju un uzņēmēju interesēs, kā arī veicina ilgtspējīgu patēriņu.** Austrijas prezidentūras piedāvātais kompromiss skar arī īpašās Latvijas intereses.

Latvija vienmēr ir atbalstījusi pilnīgi saskaņotus noteikumus vai vismaz pēc iespējas saskaņotākus noteikumus, kas ir viens no veidiem kā uzlabot ne tikai patērētāju uzticēšanos vienotajam tirgum un palīdzēt iekšējam tirgum kā tādam, bet arī likvidēt ar dalībvalstu atšķirīgajām līgumtiesībām saistītos šķēršļus.

Apgrieztās pierādīšanas pienākums ir viens no svarīgākajiem jautājumiem, kas skar Latvijas intereses. Latvija uzskata, ka saskaņoti noteikumi arī attiecībā uz pierādīšanas pienākumu un tā termiņu ir svarīgs elements vienotajam tirgum, tomēr ne vienmēr pilnīgi saskaņoti noteikumi ļauj sasniegt izvirzīto mērķi un ir samērīgi. Tāpēc Latvija norāda, ka Austrijas prezidentūras sākotnēji piedāvātais 1 gada termiņš ir ievērojams kompromiss no Latvijas puses. Un gadījumā, ja notiek izmaiņas saskaņošanas līmenī vai redakcijā, Latvija ar nožēlu var piekāpties par labu minimālai harmonizācijai attiecībā uz pierādīšanas pienākumu.

Saskaņoti noteikumi arī attiecībā uz patērētāja tiesiskajiem aizsardzības līdzekļiem radītu tiesisko skaidrību ne tikai patērētājiem, kuriem nevajadzētu pārzināt dažādu dalībvalstu regulējumus, bet arī uzņēmējiem. Turklāt, zināma hierarhija to izmantošanā ievieš līdzsvaru patērētāju un uzņēmēju interesēs, kā arī veicina ilgtspējīgu patēriņu, jo gan patērētājiem, gan uzņēmējiem ir zināma konkrēta rīcība preču neatbilstības gadījumos, ko Latvija īpaši atbalsta.

Vienlaikus Latvija norāda, ka Priekšlikuma izskatīšana **2018. gada 6.-7. decembra Tieslietu un iekšlietu ministru padomē ir atkarīga no gala lēmuma nākamajā Pastāvīgo pārstāvju komitejas (II) sanāksmē,** ņemot vērā, ka 2018. gada 28. novembra Pastāvīgo pārstāvju komitejas (II) sanāksmē vispārējā pieeja Priekšlikumam netika atbalstīta no dalībvalstu puses.

1. **Priekšlikums regulai par jurisdikciju, lēmumu atzīšanu un izpildi laulības lietās un lietās par vecāku atbildību un bērnu starptautisko nolaupīšanu (pārstrādātā redakcija)** *(vispārējā pieeja)*

2016. gada 30. jūnijā Eiropas Komisija nāca klajā ar priekšlikumu Padomes regulai par jurisdikciju, lēmumu atzīšanu un pieņemšanu laulības lietās un lietās par vecāku atbildību un bērnu nolaupīšanu (turpmāk – Regulas projekts). Regulas projekts paredz pārstrādāt Padomes 2003. gada 27. novembra Regulu (EK) Nr. 2201/2003 par jurisdikciju un spriedumu atzīšanu un izpildi laulības lietās un lietās par vecāku atbildību un par Regulas (EK) Nr. 1347/2000 atcelšanu (turpmāk – Briseles IIa regula).

Ar Regulas projektu plānots uzlabot Eiropas Savienības (turpmāk – ES) regulējumu vecāku atbildības (jautājumi par aizgādību, saskarsmes tiesībām) un bērna civiltiesiskās nolaupīšanas jomā. Regulas projekta mērķis ir likvidēt atlikušos šķēršļus tiesas spriedumu brīvai apritei ES, vienkāršot un paātrināt tiesas, administratīvos sadarbības procesus un nodrošināt, ka tajos vienmēr tiek ņemtas vērā bērna intereses. Ja starp ģimenes locekļiem rodas strīds vai šķiras starptautiski pāri, tiesu un iestāžu pārrobežu sadarbība ir būtiska, lai bērniem sniegtu drošu tiesisku vidi un ļautu saglabāt attiecības ar abiem vecākiem (arī aizbildņiem), kuri, iespējams, dzīvo dažādās Eiropas valstīs.

Austrijas prezidentūra š.g. 6.-7. decembra Padomes sanāksmē aicinās ministrus pieņemt vispārējo pieeju attiecībā uz Regulas projektu.

Kopumā **Latvijai nav iebildumu** par Austrijas prezidentūras ieceri apstiprināt vispārējo pieeju Regulas projektam. Lai gan Latvija kompromisa vārdā daudzkārt ir piekāpusies, jāatzīmē, ka Austrijas prezidentūra ir ņēmusi vērā arī vairākus Latvijas iebildumus un kopumā panākusi ievērojamu progresu arī Latvijai būtiskajos jautājumos. Līdz ar to, apzinoties arī citu dalībvalstu intereses un iebildumus, Austrijas prezidentūras sagatavoties teksts kopumā ir Latvijai pieņemams kompromiss.

Latvijas dalībai Padomes sanāksmē ir sagatavota nacionālā pozīcija.

1. **Priekšlikums Eiropas Parlamenta un Padomes regulai par Eiropas elektronisko pierādījumu sniegšanas un saglabāšanas rīkojumiem elektronisko pierādījumu gūšanai krimināllietās** *(vispārējā pieeja)*

Šā gada 17. aprīlī Eiropas Komisija nāca klajā ar priekšlikumu Eiropas Parlamenta un Padomes regulai par Eiropas elektronisko pierādījumu sniegšanas un saglabāšanas rīkojumiem elektronisko pierādījumu gūšanai krimināllietās (turpmāk – Regula). Eiropas Komisija ierosina jaunus noteikumus, kas tiesībaizsardzības un tiesu iestādēm dos iespēju vieglāk un ātrāk iegūt elektroniskos pierādījumus, piemēram, mākonī izvietotus e-pastus vai dokumentus, kas tām nepieciešami, lai izmeklētu, sauktu pie atbildības un sodītu smagu noziedzīgu nodarījumu izdarītājus (piemēram, teroristus).

Austrijas prezidentūras rīkotajā neformālajā Padomes sanāksmē š.g. 12.-13. jūlijā ministri diskutēja par tiešu saziņu ar pakalpojumu sniedzējiem un konfliktējošiem pienākumiem, kas izriet no trešo valstu likumiem. Padomes sanāksmē 2018. gada 10. –11. oktobrī ministri diskutēja par iespēju Regulas tekstā paredzēt notifikācijas (paziņošanas) sistēmu, par ideju daļa ministru izteicās samērā pozitīvi, norādot, ka par konkrētu risinājumu nepieciešams diskutēt ekspertu līmenī. Ekspertu līmenī teksts tika precizēts minimālā apjomā, paredzot, ka izpildes valsts sniegtajai informācijai nav saistošās sekas, turklāt nav pamata arī datus nesūtīt.

Š.g. 6.-7. decembrī Padomes sanāksmē Austrijas prezidentūra lūgs ES dalībvalstu tieslietu ministrus atbalstīt izstrādāto kompromisa projektu un pieņemt vispārējo pieeju.

**Latvija neatbalsta Austrijas prezidentūras piedāvātā kompromisa teksta pieņemšanu kā Padomes vispārējo pieeju.** Latvija uzskata, ka darbs pie Regulas teksta ir bijis pārāk sasteigts, un nav panākti risinājumi svarīgiem Regulas aspektiem, kā arī nav panākta pietiekama teksta skaidrība, lai to varētu veiksmīgi piemērot praksē. Netiek pietiekami regulēts jautājums par notifikāciju (paziņojumu), pakalpojumu sniedzēju definīciju, tiek harmonizētas pakalpojumu sniedzējiem uzliekamās sankcijas, savukārt piemērošanas joma ir pārāk plaša.

Vienlaikus **Latvija atbalsta** Regulas ideju, bet uzskata, ka pie teksta vēl ir nepieciešams strādāt, ņemot vērā, ka Regula ir tieši piemērojama un pēc tās pieņemšanas dalībvalstīm nebūs iespējas pakalpojumu sniedzējiem sniegt papildu skaidrojumus par tās piemērošanu, jo Regulas interpretāciju varēs sniegt tikai Eiropas Savienības Tiesa.

Latvijas dalībai sanāksmē par Regulu ir sagatavota nacionālā pozīcija.

1. **Priekšlikums Eiropas Parlamenta un Padomes regulai par tiesību aktiem, kas piemērojami prasījumu cesijas sekām attiecībā uz trešām personām**

2018. gada 12. martā Eiropas Komisija publicēja priekšlikumu Eiropas Parlamenta un Padomes regulai par tiesību aktiem, kas piemērojami prasījumu cesijas sekām attiecībā uz trešām personām- (turpmāk – Regulas priekšlikums)[[2]](#footnote-2). Šajā priekšlikumā izklāstītie vienotie noteikumi risina to, kuras valsts tiesību aktiem būtu jānosaka prasījuma īpašumtiesības pēc tam, kad tas ir cedēts pārrobežu darījumā, tādējādi novēršot juridisko risku un potenciālas sistēmiskās sekas. Juridiskās noteiktības ieviešana savukārt sekmēs pārrobežu ieguldījumus, piekļuvi lētākiem kredītiem un tirgus integrāciju.

Eiropas Parlamenta un Padomes 2008. gada 17. jūnija Regula (EK) Nr. 593/2008 par tiesību aktiem, kas piemērojami līgumsaistībām (turpmāk – Roma I regula) pašlaik ietver vienotas tiesību kolīziju normas attiecībā uz i) attiecībām starp cesijas līguma līgumslēdzējiem – cedentu un cesionāru, un ii) attiecībām starp cesionāru un parādnieku. Tāpat Roma I regulas tiesību kolīziju normas ir piemērojamas arī attiecībām starp sākotnējo kreditoru (cedentu) un parādnieku. Tā kā Roma I regula nesatur kolīziju normas attiecībā uz trešām personām, tad šo aspektu paredzēts risināt ar Regulas priekšlikumu.

Lai noteiktu, kuras tiesību sistēmas normas ir piemērojamas ar trešajām personām saistītiem cesijas aspektiem, dažādās jurisdikcijās pašlaik tiek ņemti vērā atšķirīgi piesaistes faktori: 1) cesijas līgums, kas noslēgts starp cedentu un cesionāru, 2) cedenta pastāvīgā mītnesvieta, 3) cedētais prasījums, proti, sākotnējais līgums, kas noslēgts starp kreditoru (cedentu) un debitoru (parādnieku), 4) tiek izmantota jaukta pieeja no visiem iepriekš minētajiem variantiem.

Regulas priekšlikuma centrālais jautājums ir iekļauts 4. pantā, kas paredz, ka cedenta pastāvīgās mītnesvietas tiesību akti būtu jāpiemēro prasījumu cesijas sekām attiecībā uz trešām personām kā pamata risinājums. Vienlaikus Regulas priekšlikums arī paredz, ka izņēmuma kārtā atsevišķām cesijām būtu piemērojami cedētā prasījuma tiesību akti vai tiesību akti pēc cedenta un cesionāra izvēles.

**Neleģislatīvie jautājumi**

**Sarunu mandāts Budapeštas konvencijas otrajam papildprotokolam un sarunu mandāts ES un ASV valstīm vienošanās noslēgšanai, lai atvieglotu pieeju elektroniskajiem pierādījumiem**

Eiropas Komisija sniegs informāciju par sarunu mandātu Budapeštas konvencijas otrajam papildprotokolam, kā arī ES un ASV vienošanās noslēgšanai izstrādāšanu.

Sarunu mandāti netiešā veidā saistīti ar e-pierādījumu regulas projektu, jo paralēli ES aktivitātēm, arī Eiropas Padome ir sākusi darbu pie 2. papildu protokola izstrādes Budapeštas konvencijai par kibernoziegumiem. ES Padomes Juridiskais dienests norāda, ka kamēr vēl nav spēkā e-pierādījumu regula, elektronisko pierādījumu pārrobežu jautājumi ir ES kompetencē, nevis dalībvalstu, kas savukārt nozīmē to, ka dalībvalstis nedrīkst izteikties Eiropas Padomē. Tas ir jādara Eiropas Komisijai, ES vārdā, pamatojoties uz sarunu mandātu. Diemžēl sarunu mandāts vēl nav izstrādāts un iesniegts Eiropas Padomei apstiprināšanai pusotra gada garumā.

2018. gada 4.-5. jūnija Padomes sanāksmē tika izteikts gandrīz vienprātīgs ministru viedoklis par to, ka ES *CLOUD ACT* ietvaros ir nepieciešams noslēgt līgumu ar ASV, nevis katrai dalībvalstij būtu jānoslēdz divpusējais līgums par e-pierādījumu nodošanu ASV. ES Padomes Juridiskais dienests atzīmēja, ka līgums starp ASV un ES ir vienīgais likumīgais risinājums. Eiropas Komisija plāno tuvākajā laikā nākt klajā ar sarunu mandātu projektu. Abi jautājumi, proti, ES instrumentu pakete un starptautiskā dimensija ir politiski jūtīgi jautājumi.

Austrijas prezidentūra ir lūgusi Eiropas Komisiju noteikt konkrētu datumu, kad abi mandāti būtu gatavi.

Padomes sanāksmē tiks sniegta aktuālākā informācija par šo jautājumu.

Latvija pieņem zināšanai sniegto informāciju.

**Regula par Eiropas Prokuratūras izveidi**

Regula ar ko īsteno ciešāku sadarbību Eiropas Prokuratūras (turpmāk – EPPO) izveidei stājās spēkā 2017. gada 20. novembrī, kas paredz EPPO izveidošanu trīs gadus pēc regulas spēkā stāšanās. Šobrīd ciešākas sadarbības ietvaros politisku vienošanos ir panākušas 22 dalībvalstis[[3]](#footnote-3).

Ir uzsākts praktisks darbs, lai izveidotu EPPO. Eiropas Komisija ir nākusi klajā ar Lēmuma projektu saistībā ar atlases komisijas izveidošanu. Ir paredzēts, ka atlases komisija, kuras sastāvā ir 12 augsti kvalificēti prokurori, tiesneši vai advokāti atlasīs EPPO Galveno prokuroru un Eiropas Prokurorus.

Latvija aktīvi strādā pie nepieciešamo normatīvo aktu grozījumu projektu izstrādes un Eiropas Prokurora amata kandidātu atlases organizēšanas

Eiropas Komisija sniegs aktuālāko informāciju saistībā ar EPPO izveidi.

Latvija informāciju pieņems zināšanai.

**Datu uzglabāšana: elektronisko komunikācijas datu uzglabāšana**

Ar Eiropas Savienības Tiesas 2014. gada 8. aprīļa spriedumu *Digital Rights Ireland* tika atcelta direktīva 2006/24/EK, kas uzliek pienākumu elektronisko sakaru pakalpojumu sniedzējiem saglabāt likumā definētus saglabājamos datus, lai tiesībsargājošās iestādes un tiesas varētu tiem piekļūt. Pēc sprieduma vairākās dalībvalstīs nacionālie likumi, kas ieviesa attiecīgu direktīvu tika atcelti, kas uz kādu laiku paralizēja iestāžu piekļuvi datiem. Savukārt Eiropas Savienības Tiesas 2016. gada 21. decembra TELE2 spriedumā izklāstīta direktīvas 2002/58/EK 15. panta 1. punkta interpretācija, ņemot vērā, ka ar to vispārīgā veidā tiek pieļauta saglabājamo datu saglabāšana.

Igaunijas prezidentūras laikā Padomes sanāksmē tika prezentēts dokuments ar trīs virzieniem, kas guva kopējo atbalstu. Bulgārijas prezidentūras laikā Eiropols uzsāka ekspertu sarunas par iespēju definēt tos datus, kas atrodas pie elektronisko sakaru pakalpojumu sniedzējiem, bet nav nepieciešami tiesībsargājošām iestādēm. Austrijas prezidentūra turpināja darbu gan pie Igaunijas prezidentūras izstrādāta dokumenta, gan ņemot vērā Eiropola pētījumu.

Padomes sanāksmē tiks sniegta aktuālākā informācija datu uzglabāšanas jomā.

Latvija informāciju pieņems zināšanai.

 **Savstarpējā atzīšana krimināllietās - Padomes secinājumi**

Austrijas prezidentūra ir izstrādājusi Padomes secinājumu projektu par savstarpēju atzīšanu krimināllietās. Ir ņemti vērā vairāki Eiropas Savienības Tiesas spriedumi, kuros kā viens no jautājumiem, piemēram, tiek apšaubīta pieprasošās valsts brīvības atņemšanas iestāžu sistēmas atbilstība cilvēktiesību normām, lai personu tai izdotu. Tāpēc Austrijas prezidentūra izstrādājusi dokumentu, kurā aicina dalībvalstis, Eiropas Komisiju un Padomi veicināt savstarpējo uzticēšanos starp dalībvalstu kompetentajām iestādēm.

Austrijas prezidentūra aicina ministrus atbalstīt izstrādātos Padomes secinājumus par savstarpējo atzīšanu krimināllietās, kā arī par dalībvalstu savstarpēju uzticēšanās veicināšanu.

 Latvija kopumā atbalsta izstrādātos Padomes secinājumus un atbalsta to pieņemšanu Padomes sanāksmē.

**ES pieeja Eiropas Cilvēktiesību tiesai**

ES pievienošanās Eiropas Cilvēka tiesību un pamatbrīvību aizsardzības konvencijai (turpmāk – ECK) dotu iespēju privātpersonām iesniegt sūdzības Eiropas Cilvēktiesību tiesā (turpmāk – ECT) par ES pieļautiem cilvēktiesību pārkāpumiem. ES pievienošanās ECK mērķis ir veicināt vienotas Eiropas tiesiskās telpas veidošanos (*creation of a single European legal space*) un stiprināt cilvēktiesību aizsardzību.

2014. gada 18. decembrī Eiropas Savienības Tiesa pasludināja atzinumu Nr. 2/13, secinot, ka Pievienošanās nolīguma projekts "nav saderīgs ne ar LES 6. panta 2. punktu, ne Protokolu (Nr. 8) par Līguma par ES 6. panta 2. punktu, kas attiecas uz Savienības pievienošanos ECK".

Kā ES un Eiropas Padomes dalībvalstij ir svarīgi, lai neveidotos pretrunas starp abām organizācijām cilvēktiesību aizsardzības jomā, kas savukārt varētu negatīvi ietekmēt šo tiesību aizsardzību un veicināšanu.

Ņemot vērā, ka ECT jau šobrīd var izskatīt individuālas sūdzības pret ES dalībvalsti par iespējamiem ECK pārkāpumiem, kas saistīti ar ES tiesību normu piemērošanu (piemēram, ECT lieta Avotiņš pret Latviju), Latvijai ir svarīgi, lai atbildība starp ES un ES dalībvalstīm par iespējamiem cilvēktiesību pārkāpumiem būtu sadalīta atbilstoši Līgumam par Eiropas Savienību (turpmāk – LES) un Līgumam par Eiropas Savienības darbību (turpmāk – LESD). No šī viedokļa raugoties, ES pievienošanās ECK ir Latvijas interesēs, lai Latvijai nenāktos uzņemties atbildību ECT procesos par lēmumiem, kas ir ekskluzīvā ES kompetencē un kuros dalībvalstīm nav rīcības brīvības.

Taču pagaidām diskusijas par iespējamiem risinājumiem Eiropas Savienības Tiesā identificēto neatbilstību novēršanā ir bijušas sadrumstalotas, un neļauj dalībvalstīm vispusīgi izvērtēt gan piedāvāto risinājumu izredzes, gan šo risinājumu atbilstību LES un LESD. Tādēļ būtu vēlams, lai Eiropas Komisija iesniegtu augšminēto visaptverošo pārskatu par iespējamiem risinājumiem un to formu.

 Padomes sanāksmē tiks sniegta aktuālākā informācija par šo jautājumu.

 Latvija pieņem zināšanai sniegto informāciju.

**Delegācija**

Delegācijas vadītājs: **Jānis Iesalnieks** parlamentārais sekretārs.

Delegācijas dalībnieki: **Anda Smiltēna** tieslietu nozares padomniece;

**Inga Melnace** tieslietu nozares padomniece.

Tieslietu ministrs Dzintars Rasnačs

Grantiņa 67036914

Ieva.Grantina@tm.gov.lv

Poiša 67036912

Arta.Poisa@tm.gov.lv

1. Latvijas Republikas nacionālo pozīciju par priekšlikumu Eiropas Parlamenta un Padomes direktīvai par dažiem preču pārdošanas līgumu aspektiem, ar ko groza Eiropas Parlamenta un Padomes Regulu (EK) Nr. 2006/2004 un Eiropas Parlamenta un Padomes Direktīvu 1999/22/EK un atceļ Eiropas Parlamenta un Padomes Direktīvu 1999/44/EK ir izstrādājusi Ekonomikas ministrija kā kompetentā iestāde par šo Eiropas Komisijas priekšlikumu. [↑](#footnote-ref-1)
2. Pieejams šeit: <https://eur-lex.europa.eu/legal-content/EN/TXT/?uri=COM%3A2018%3A96%3AFIN> [↑](#footnote-ref-2)
3. Austrija, Beļģija, Bulgārija, Čehija, Francija, Grieķija, Igaunija, Itālija, Horvātija, Kipra, Latvija, Lietuva, Luksemburga, Malta, Nīderlande, Portugāle, Rumānija, Slovākija, Slovēnija, Somija, Spānija un Vācija. [↑](#footnote-ref-3)